Radio Kaapse Kansel terug op die lugArgieffoto ter illustrasie (Foto: Unsplash) Luisteraars kan weer op Radio Kaapse Kansel 729AM inskakel. Die radiostasie was Sondag van die vroeë oggendure tydelik van die lug nadat plunderaars die stasie se sender tussen Stellenbosch en Malmesbury beskadig het. Kosie Burger, bedryfshoof van Radio Kaapse Kansel 729AM, het intussen aan Maroela Media bevestig dat die stasie se uitsending herstel is. Radio Kaapse Kansel 729AM het omstreeks 16:00 weer op die lug gegaan. Dít nadat boosdoeners in die vroeë oggendure die elektriese heining ontkoppel en deur ’n dak geklim het om toegang tot die sender te verkry. Die koperplaat waarop die sender staangemaak is, is uitgebreek en verwyder. Daar is ook skade aan ander toerusting aangerig.